
IRIZPENA, ARABAKO LURRALDE HISTORIKOKO MAHASTI NABARMENEN KATALOGOA SORTZEA ONARTZEN DUEN FORU DEKRETUAREN PROIEKTUARI BURUZKOA (2022KO UZTAILAREN 13KO BILKURA)
I. AURREKARIAK
Nekazaritzako diputatuaren martxoaren 11ko 114/2022 Foru Aginduak hasiera eman zion Arabako Lurralde Historikoko Mahasti Nabarmenen Katalogoa arautzen duen foru dekretua onartzeko prozedurari.
Ondoren, apirilaren 22ko 165/2022 Foru Aginduak, sail berekoak, hasierako onespena eman zion proiektuaren testuari.
Espedientean, gainera, arau inpaktuari eta genero inpaktuari buruzko txostenak daude, biak ere 2022ko maiatzaren 3koak, Nekazaritzako Idazkaritza Teknikoko Zerbitzuarenak, bai eta 2022ko maiatzaren 4ko kontsulta publikoaren, entzunaldi izapidearen eta informazio publikoaren emaitzei buruzko memoria bat ere, zerbitzu berarena, eta, azkenik, Berdintasun Zerbitzuak genero inpaktuaren ebaluazioari buruz egindako oharrak.
II. GOGOETA JURIDIKOAK
LEHENENGOA.- Aholku Batzordearen eskumena.
Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan».
BIGARRENA.- Proiektuan dagoen arauaren alderdi formalak.
a) Eskumena.
Foru Gobernu Kontseiluari dagokio erregelamenduak egiteko ahala, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 2/1992 Foru Arauaren 3.2 artikuluan xedatutakoaren arabera.
b) Arauketa onaren printzipioak.
Xedapen orokorrak egiteko prozedura onartzen duen maiatzaren 23ko 29/2017 Foru Dekretuaren 3.1 artikuluak ezartzen duenez, «Araugintzako ekimena eta erregelamendu ahala egikaritzean, Arabako Foru Aldundiak beharraren, eraginkortasunaren, proportzionaltasunaren, segurtasun juridikoaren, gardentasunaren eta efizientziaren printzipioei loturik jardungo du», Administrazio Publikoen Administrazio Prozedura Erkidearen urriaren 1eko 39/2015 Legearen (APEL) 129.1 artikuluaren ildo beretik. APELen 129.1 artikuluaren 2. atalak, (zeina oinarrizkoa baita administrazio publiko guztien erregelamendu prozedurari dagokionez, Konstituzio Auzitegiaren maiatzaren 24ko 55/2018 Epaiaren (7. OJ)( arabera, honako hau gehitzen du: «Zioen azalpenean edo atarikoan –lege-aurreproiektua den edo erregelamendu-proiektua– behar bezala justifikatu beharko da printzipio horiei lotzen zaiela».
Bada, proiektaturiko arauaren atarikoak, beharraren eta eraginkortasunaren printzipioetara egokitzen dela ondorioztatzeko beta ematen badu ere, ez du justifikatzen proportzionaltasunaren eta efizientziaren printzipioetara egokitzen denik. Omisio hori nabarmena da proiektuaren edukia ikusita, proiektuaren 6. artikuluak, «Katalogazioaren ondorioak», erregistratzeari datxezkion mugak aurreikusten baititu. Aurrerago aztertuko ditugu muga horiek.
c) Prozedura.
i) Urteko Araugintza Plana.
Administrazio espedientean aipatzen ez bada ere, 2022ko Urteko Araugintza Planean jasota dago Arabako Lurralde Historikoko mahasti eta olibadi baliotsu eta nabarmenen katalogoa arautzen duen foru dekretu bat xedatzea.
ii) Aldez aurreko kontsulta publikoa eta entzunaldiko eta informazio publikoko izapidea.
Espedientean jasota dagoen Nekazaritzako Idazkaritza Teknikoko Zerbitzuaren 2022ko maiatzaren 4ko memoriak aldez aurreko kontsulta publikoko eta entzunaldiko eta informazio publikoko izapideen berri ematen du, eta adierazten du izapide horietan ez dela herritarren ekarpenik jaso.
iii) Proposamenaren oinarriak.
29/2017 Foru Dekretuaren 14.3 artikuluak xedatzen du xedapen orokorrak egiteko prozeduraren nahitaezko izapide gisa espedientean txosten bat sartzea. Txostenean, «argi eta labur azalduko dira honako hauek:
a) Proposamenaren egokitasuna eta komenigarritasuna.
b) Edukia eta azterketa juridikoa. Arau esparrua azalduko da […].
c) Araugintzako proposamena nola egokitzen zaion eskumen banaketaren ordenari.
d) Aurrekontuen gaineko eragin ekonomikoa, zama administratiboen identifikazioa, eta, kasua bada, behar diren giza baliabideak. Arauak ekarriko duen kostuaren kalkulua, gastuen eta diru sarreren zenbatekoa eta foru erakundearen aurrekontuen gaineko eragina azaldu beharko dira».
Auzitegi Gorenaren 2000ko azaroaren 13ko epaiak (513/1998 Errekurtsoa) aipatutakoaren esanahia aztertzen du, baita, oro har, prozedura izapideena ere, eta horren arabera (4. OJ):
Erregelamenduak egiteko prozedura prozedura berezia da, EKren 105.1 artikuluak xedatzen baitu, eta EKren 24. artikuluak oro har arautzen baitu, eta erregelamendu ahala egikaritzeko muga formala du. Hori betetzea, beraz, ad solemnitatem da; beraz, Sala honek behin eta berriz eman duen jurisprudentziaren arabera, prozedura ez betetzeak edo behar bezala ez betetzeak, arauaren helburua betetzeko funtsezkoa bada, ematen den xedapena deuseztatzea ekarriko du. Orientazio teleologiko horrek proiekzio bikoitza du: ad extra bermekoa, zeinak, alde batetik, herritarren entzunaldia erregistratzen duen, zuzenekoa zein legeak aitortutako erakunde edo elkarteen bidezkoa, GLren 24.1 c) artikuluan xedatua, eta, bestetik, hartzen den arauketaren motibazioaren beharra ezartzen duen, arauaren eduki diskrezionalak erregelamendu ahalaren erabilera arbitrarioa ez dakarrela behar den neurrian agerian uzteko; beste proiekzioa barne-bermekoa da, GLren 24.1 b) artikuluak aipatzen dituen nahitaezko txosten eta irizpenak erregistratzen dituen erregelamendu-erregulazioaren legezkotasuna eta egokitasuna ziurtatzera bideratua.
Hortik ondorioztatzen denez, legez eskatutako prozeduraren izapideak ez betetzeak edo behar bezala ez betetzeak xedapen orokorra deuseztatzea ekar dezakete; hala gertatu zen Auzitegi Gorenaren abenduaren 12ko 2569/2016 Epaiarekin, (memoria ekonomikoari buruzkoarekin, 29/2017 Foru Dekretuaren 14.3 artikuluan xedatutako arau inpaktuari buruzko txostenak aurrekontuan duen eragin ekonomikoaren mutatis mutandis baliokidea(, eta Auzitegi Gorenaren martxoaren 15eko 350/2019 Epaiarekin, (berdintasunaren arloko txosten bati buruzkoa, 931/2017 Errege Dekretuaren 2.1.f) artikuluak exijitua, zeinak Estatuko arau inpaktuaren azterketaren memoria arautzen baitu (gure kasuan, ez da beharrezkoa), besteak beste.
Gure kasuan, administrazio espedientean dauden txostenak proiektuarekin egin nahi den eskumen titulua adieraztera eta edukia eta proiektua egiteko prozeduraren izapideak labur-labur deskribatzera mugatzen dira, eta hori ez da nahikoa proiektatutako araua justifikatu eta oinarritzeko, 29/2017 FDren 14.3 artikuluan zerrendatutako puntuei eta II. eranskinean jasotako gidei dagokienez, batez ere proposamenaren egokitasunari eta komenigarritasunari dagokienez (araua eragin duen izatezko egoera deskribatzea, lortu nahi diren helburuak identifikatzea
, ordezko aukerak aztertzea eta arautze egokiaren printzipioetara egokitzea) eta nahitaezko analisi juridikoari dagokionez. Adierazgarria da proiektatutako araua nahitaez kokatu behar den arau esparru materiala, (legeak eta foru arauak( ez aipatzea, zeinaren funtzioa, edozein erregelamenduzko araurena bezala, «legearekiko duten garapen- eta elkarlan-eginkizuna» gauzatzea baita (APELen 128.2 artikulua).
iv) Beste izapide batzuk.
Esan bezala, espedientean jasota daude generoaren araberako inpaktuaren aldez aurreko ebaluazioa eta Berdintasun Zerbitzuaren aldeko oharrak. Izapide horiek guztiak 29/2017 Foru Dekretuaren 14. artikuluan ezarrita daude.
Azkenik, 165/2022 Foru Aginduak baieztatzen duena kontuan hartuta, proiektuak «ekainaren 3ko 89/2014 Dekretua garatzen du, Arabako Errioxako (Araba) ardoaren eta mahastien paisaia kulturala kultur ondasun, monumentu-multzo kategoriarekin, kalifikatzen duena», hau da, ondare historikoaren babespean hartutako ebazpen bat dela kontuan hartuta, deigarria da, 29/2017 Foru Dekretuaren 7. artikuluan ezarritakoa ikusita, arlo horretan eskumena duen sailak prozeduran parte hartu ez izana, Arabako Foru Aldundiko Sailak 2019-2023 legegintzaldirako zehazten dituen uztailaren 5eko 324/2019 Foru Dekretuaren 10. artikuluan xedatutakoaren arabera.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Proiektaturiko erregelamenduzko araua sustatzeko baliatu daitekeen eskumen titulu bakarra da mahastizaintzaren alorrean erakunde erkideetatik datozen arauen arau garapena eta exekuzioa, azaroaren 25eko 27/1983 Legeak, Autonomia-elkarte osorako erakundeen eta bertako Kondaira-Lurraldeetako foruzko ihardutze-erakundeen arteko harremanei buruzkoak (LHL), 7.b).1 artikuluan kondaira-lurraldeei esleitu baitzien.
Proiektuak (Eusko Jaurlaritzaren ekainaren 3ko 89/2014 Dekretua aipatzen duela ikusita, zeinaren bidez, kultura ondarearen arloan indarrean dagoen araudiaren babesean, Arabako Errioxako ardoaren eta mahastien paisaia kulturala kultur ondasun —monumentu-multzo kategoriarekin— kalifikatzen baita,( aipatu behar da ezin dela inola ere argudiatu «Kondairazko, Artezko, Monumentuzko eta Arkeolojiazko Ondareari bere onean eustea, hori hobetzea, birregokitzea edo, hala behar izanez gero, indusketak egitea» (LHLren 7.b.5 artikulua) arloan araudia garatzeko eta betearazteko eskumena; izan ere, indarrean dagoen Euskal Kultura Ondarearen maiatzaren 9ko 6/2019 Legearen arabera (EKOL), ondasun bat kultura-interesekotzat aitortzea eta haren babes araubidea ezartzea, ondasun horien titularrei egin ahal diren edo debekatuta dauden jarduketen zerrendari dagokionez [EKOLen 16.e) artikulua], Eusko Jaurlaritzaren eskumena da, eta ez foru aldundiena [EKOLen 3.2.c) artikulua]. Eta, proiektutik ondoriozta daitekeenaren kontra, 89/2014 Dekretuak ezin du alor horretan indarrean dagoen eskumen ordena zuzenbidean aldatu (LHLren 12. eta 13. artikuluak), eta ez du helburu hori egitea.
LAUGARRENA.- Proiektuaren edukia.
Erregelamenduzko arauaren proiektuaren xedapenen zatiak onartu egiten du Arabako Lurralde Historikoko Mahasti Nabarmenen Katalogoa sortzea (I. eranskinean dago araututa), eta ahalmena ematen dio Nekazaritza Saileko titularrari garatzeko xedapenak emateko. Hitzaurre bat du aurretik, zeina geroago aipatuko dugun.
I. eranskinak arauaren xedea arautzen du, hau da, Katalogoa sortzea (1. artikulua); mahastiak sailkatzeko kategoriak, «mahasti nabarmena» eta «mahasti monumentala» (2. artikulua); «katalogazioa», hau da, mahastia erregistratzea (3. artikulua), zeinak, besteak beste, mahastia nabarmen gisa kalifikatzeko eta katalogoan erregistratzeko haztatu beharreko irizpideak zerrendatzen baititu; erregistro prozeduraren izapideak (4. artikulua), batez ere erregistroaren edukiaren oinarri den txosten teknikoa eta interesdunen entzunaldia; ebazpena (5. artikulua); katalogazioaren ondorioak (6. artikulua); «katalogoaren edukia» (7. artikulua), hau da, erregistroaren inguruabarrak; «babes neurri osagarriak» (8. artikulua), eta, azkenik, arau-hausteak (9. artikulua). 
BOSGARRENA.- Proiektuaren azterketa.
1. Proiektuaren xedea.
Foru Dekretuaren xedea, hitzaurrearen arabera, mahasti zaharrak babestea da, errotik ez ateratzeko beren produktibitate txikiagatik. (Hala ere, produktuaren kalitatea handiagoa da,( eta Europako araudian mahastiak berregituratzeko eta birmoldatzeko araututako pizgarriak ere badaude, lehiakortasun handiagoa izan dezaten. Sailak orain arte hartutako neurriak ez dira nahikoak; izan ere, mahasti horiek mantentzeko eta kontserbatzeko laguntzak ematera mugatzen dira.
Hitzaurreak gaineratzen duenez, mahasti zaharrak mantentzeko interes publikoa dago «balio natural handiko nekazaritza sistemak eta material genetikoaren eta biodibertsitatearen gordailua direlako», eta faktore garrantzitsuak direlako «kalitate bereiziko ardoak ekoizteko» eta «paisaia tradizionalaren» eta «Arabako Errioxako nekazaritza sistemen oinarrizko osagaiak» direlako.
Interes publikoa asebetetzeko, dekretuak erregistro publiko bat sortzea ezartzen du: Katalogoa. Bertan, 3. artikuluan zerrendatutako inguruabarretako bat betetzen duten 1978 baino lehenagoko mahastiak erregistratuko dira, ofizioz zein interesdunak eskatuta. Mahasti horiei dagokienez, erregistratzearen ondorio gisa, 6. artikuluan zerrendatutako neurriak ezartzen dira, eta, guri interesatzen zaigunari begira, erregistratutako mahastiaren titularrari ezartzen zaizkion hainbat debeku eta betebehar dira nabarmentzekoak, hala nola administrazio baimenik gabe mahastiak errotik ateratzeko debekua eta laborantza eraginkorraren betebeharra, «teknika tradizionalen» arabera eta ardoa egiteko mahatsa ekoizteko.
Ikuspuntu juridikotik, proiektua Eusko Jaurlaritzaren ekainaren 3ko 89/2014 Dekretuan oinarritzen da. Dekretu horrek, kultura ondarearen arloan indarrean dagoen araudia garatuz, Arabako Errioxako ardoaren eta mahastien paisaia kulturala kultur ondasun —monumentu-multzo kategoriarekin— kalifikatzen du, eta, zehazki, III. eranskineko 1. artikuluan (monumentu-multzoaren babes erregimena definitzen da bertan), honela dio:
1. artikulua.- Sustapen-neurriak
Herri-erakundeek erabakitako sustapen neurriak ezarriko dira Arabako Errioxako ardoaren eta mahastien paisaia kulturalaren monumentu-multzo osoan. Era berean, paisaiaren balioa indartzeko neurriak babestuko dira, eta paisaia hori eratu duten bizimoduei, ekoizpen-moduei eta tradizioei balioa emateko ekimenak lagunduko dira. Halaber, haren ondare-adierazpena egiteko eta hari balioa emateko ekimenak sustatu behar dira.
2. Proiektua baloratzeko irizpideak.
Funtsean, indarrean dagoen Administrazio Publikoen Administrazio Prozedura Erkidearen Legearen 128.2 artikuluan jasotakoak dira. Artikulu horretan, doktrina juridikoa legearen eta erregelamenduaren arteko harremanei eta erregelamenduak egiteko ahala gauzatzeko ondorioztatzen diren mugei buruzkoa da, eta honako hau ezartzen du:
2. Administrazioaren erregelamenduek eta xedapenek ezin dituzte urratu Konstituzioa edo legeak, eta ezin dute erregulatu Konstituzioak edo autonomia-estatutuek Gorte Nagusien edo autonomia-erkidegoetako legebiltzarren eskumenekotzat jotako gairik. Hargatik eragotzi gabe legearekiko duten garapen- eta elkarlan-eginkizuna, ezin izango dute delitu, falta edo arau-hauste administratiborik tipifikatu, zigor edo zehapenik ezarri, ez eta tributu, ordainarazpen parafiskal edo izaera publikoko beste karga edo prestazio pertsonal edo ondarezkorik ere.
Azpimarratzekoa da, transkribatutako arauan, erregelamenduaren funtzio orokorra legearekiko duten garapen eta elkarlan eginkizuna dela, eta erregelamendu ahala egikaritzeko muga lege-erreserbaren printzipioa dela, zeina, ikusiko dugunez, Konstituzioan baitago finkatuta.
3. Nekazaritza arloko araudia.
Nekazaritza arloko politika publikoen erreferentzia esparrua indarrean dagoen Europako, Estatuko eta autonomia-erkidegoko araudia da:
· Europar Batasunak nekazaritzaren arloan duen eskumena Europar Batasunaren Funtzionamenduari buruzko Tratatuaren 3.1 artikuluan ezartzen da. Tratatu horrek araudi ugari sorrarazi ditu; horien artean, nabarmentzekoa da 1308/2013 Erregelamendua, 2013ko abenduaren 17koa, zeinaren bidez nekazaritza merkatuen antolakunde erkidea sortzen baita.
· Estatu mailan, indarrean daude Mahastien eta Ardoaren uztailaren 10eko 24/2003 Legea eta Mahastiak ekoizteko ahalmena arautzen duen urriaren 29ko 1338/2018 Errege Dekretua.
· Autonomia-erkidegoaren mailan, Mahastizaintza eta Ardogintza Antolatzeko maiatzaren 7ko 5/2004 Legea aipatu behar da.
· Aipatu behar da maiatzaren 7ko 5/2004 Legea ez dela foru arau bidez garatu.
Irizpen honetarako garrantzitsua denerako, aipatutako araudiak Europakoa du oinarri, zeinak, aldi berean, mahastiak berregituratzeko eta birmoldatzeko laguntza neurriak arautzen baititu (1308/2018 Erregelamenduaren 39. artikulua eta hurrengoak), eta, batez ere, guri interesatzen zaigunerako, mahastiak landatzeko baimenen araubidea (landaketa berria eta birlandaketa), zeina, gurean, foru aldundiei baitagokie, salbuespenak salbuespen (Mahastizaintza eta Ardogintza Antolatzeko 5/2004 Legearen 4. eta 5. artikuluak).
Nabarmentzekoa da nekazaritzaren arloan indarrean dagoen araudiak, izan Europako, Estatuko edo autonomia-erkidegoko esparrutan, ez duela irizpen honen xede den katalogoa bezalako inolako tresnarik xedatzen eta, horrez gain, ez duela jasotzen mahatsondoak errotik ateratzea mugatzen edo murrizten duen xedapenik, edo proiektuak lortu nahi duen interes publikoa lortzera bideratuta dagoenik; beraz, esan daiteke proiektuak ez duela garatzen edo osatzen nekazaritzaren arloan gaur egun indarrean dagoen araudia.
4. Ondare historiko eta kulturalaren arloan indarrean dagoen araudia.
Araudi hori aipatu behar da proiektua lehen aipatutako Eusko Jaurlaritzaren ekainaren 3ko 89/2014 Dekretuan oinarritzen delako. Dekretu horrek, Arabako Errioxako ardoaren eta mahastien paisaia kulturala kultur ondasun —monumentu-multzo kategoriarekin— kalifikatzen du.
Funtsean, indarrean dagoen Euskal Kultura Ondarearen maiatzaren 9ko 6/2019 Legeari (EKOL) lortzen da, zeinak uztailaren 3ko 7/1990 Legea indargabetu baitzuen, eta horren babesean onartu baitzen ekainaren 3ko 89/2014 Dekretua.
Azpimarratu behar da proiektuak ezin dituela zuzenbidean garatu Euskal Kultura Ondarearen Legea eta 89/2014 Dekretua, eta arau horietatik ez duela inolako babes juridikorik jasotzen. Eta hori guztia, eskumen tituluei buruzko aurreko hirugarren gogoetan azaldutako arrazoiez gain, berez eta garrantzi bereziko ondasunetarako
 xedatutakotik kanpo (horien artean ez dago mahastia, («ardoaren eta mahastien paisaia kulturala» monumentu-multzoari dagokionez, zeinak Arabako Errioxako lurralde osoa hartzen baitu barnean)(, 89/2014 Dekretuak ez duelako babes araubide zehatzik ezartzen (egin ahal diren eta debekatuta dauden jardueren zerrendatzat hartuta betiere) geroko erregelamenduzko arau batek gara dezakeenik, irizpena emateko aurkeztu diguten proiektua, kasu
.
Monumentu-multzoari dagokionez, 89/2014 Dekretuak sustapen-neurriak bakarrik ezartzen ditu, arestian transkribatutako III. eranskineko 1. artikuluan («Sustapen-neurriak») ezarritakoak. Neurri horiek bat datoz indarrean dagoen Euskal Kultura Ondarearen 6/2019 Legearen 75. artikuluan xedatutakoekin. Funtsean, laguntzetan eta dirulaguntzetan oinarritzen dira, eta, beraz, arau horiek ez diete inolako baimenik ematen foru aldundiei proiektuaren 6. artikuluan zerrendatutakoak bezalako neurriak ezartzeko, katalogatutako ondasunak erregistratzearen ondorio gisa.
5. Lege-erreserbaren printzipioari dagokionez.
Eta aurrekoaren haritik, esan behar da proiektuaren 6. artikuluak katalogazioaren ondorio gisa ezarri dituen neurri nagusiak, zeinen gainean oinarritzen baita proiektuaren xede den interes publikoa —(mahasti zaharrak kontserbatzea(— betetzea, erregistratutako mahastiaren titularrari ezartzen zaizkion debeku eta betebehar batzuetan oinarritzen direla; hau da, ondasunen titularitatea murriztu eta mugatzen duten neurriak dira, besteak beste administrazio baimenik gabe mahastiak errotik ateratzeko debekua eta laborantza eraginkorraren betebeharra, «teknika tradizionalen» arabera eta ardoa egiteko mahatsa ekoizteko.
Jakina da Konstituzioaren I. tituluko «eskubide eta askatasunei» buruzko II. kapituluaren barruan 33. artikulua dagoela, eta lehenengo paragrafoak «jabetza pribaturako eskubidea» aitortzen duela. Eta, nahiz eta bigarren atalak ezarri «eskubide horien funtzio sozialak horien edukia mugatuko duela», horrek «legeen arabera» izan behar du.
Bestalde, EKren 53.1 artikuluak honako hau ezartzen du: «Aurreko Tituluko bigarren kapituluan aitorturiko eskubide eta askatasunek botere publiko guztiak behartzen dituzte. Bakar-bakarrik, legez, kasu guztietan haren oinarrizko funtsa errespetatu beharrez, arau daiteke haien eskubide eta askatasun iharduera».
Bada, lehen transkribatutako APELen 128.2 artikuluan xedatutakoak, aurreko konstituzioko arauak kontuan hartuz, agerian uzten du proiektuaren 6. artikuluan erregistratzearen ondorio gisa ezarritako neurri mugatzaile eta murriztaileek, zeinak proiektuaren xede baitira eta gainerako arauak eta katalogoaren sorrera bera arautzen baitute, lege-erreserbaren printzipioa urratzen dutela.
6. Ondorioa.
Irizpena emateko aurkeztutako proiektuaren araubidearen interes publikoa, komenigarritasuna eta xedea aldez aurretik juzgatu gabe —zeinak ez baitira zalantzan jartzen—, proiektuak foru araua eta legea garatzen eta osatzen ez dituenez, eta, batez ere, proiektuan aurreikusitako erregistroen ondorio nagusiek lege-erreserbaren printzipioa urratzen dutenez, proiektua zuzenbidearen aurkakoa dela ondorioztatu behar da.
Aholku Batzorde honen ustez, irizpena emateko aurkeztu zaionaren moduko xedapen bat onartzeko, beharrezkoa da aldez aurretik foru arau bat onartzea, mahastien titularren oinarrizko eskubideak mugatzeko neurriak ezartzeko mahastiak katalogoan erregistratzeari dagokionez, hargatik eragotzi gabe Arabako Foru Aldundiak gerora erregelamendu bidez garatzea. Eta, jakina, Europako zuzenbidearekin eta jabetza eskubide konstituzionalaren funtsezko edukiarekin bateragarria den aztertu ondoren.
III. ONDORIOA
1ª. Prozedurari dagokionez, proiektua ez dago 29/2017 Foru Dekretuaren 14.3 artikuluan ezarritakoaren arabera oinarrituta, hirugarren gogoetan azaldutakoari jarraiki.
2. Edukiari dagokionez, proiektua ez dator bat zuzenbidearekin, bosgarren gogoetan aztertu duguna aintzat hartuta.
� Horiek, bestalde, proiektuaren hitzaurrean agertzen dira.


� 89/2014 Dekretuaren II. eranskinaren arabera, berebiziko garrantzizkotzat hartuko dira kalifikatutako eta inbentariatutako kultura ondasunak eta lehendik zeuden arkeologia-presuntzioko eremuak (EKOLen 1990eko terminologiaren arabera), «txabolak, etxetxoak edo mahastiak zaintzeko eraikintxoak», «haitzetan egindako dolareak» eta «terrazak eta laborantza-alorrak».


� 89/2014 Dekretuaren III. eranskinak babes erregimen espezifiko bat ezartzen du (baimendutako eta debekatutako jarduerak), «txabolei, etxetxoei edo mahastiak zaintzeko eraikintxoei» eta «haitzetan egindako dolareei» dagokienez soilik (5. eta 6. artikuluak). Dagoeneko kalifikatuta eta inbentariatuta dauden kultura ondasunei eta arkeologia-presuntzioko eremuei dagokienez, lehendik zeukaten babes erregimena izango dutela ezartzen da (2. artikulutik 4.era bitarteko artikuluak). Eta «terrazei eta laborantza-alorrei» dagokienez, etorkizunean plan estrategiko bat egiteko aipatzen da, baina gaur egun oraindik onartu gabe dago (7. artikulua).






12/13

[image: image1.jpg][image: image2.png]_1283069474.doc
[image: image1.png]>
Arabako Foru Aldundia

Diputacion Foral de Alava
>








